CELEX: 32019D0329(01)
Language: sk
Date: 2019-03-26 00:00:00
Title: Vykonávacie rozhodnutie Komisie z 26. marca 2019 o financovaní programu Lepšia odborná príprava pre bezpečnejšie potraviny a prijatí pracovného programu na rok 2019

29.3.2019   
               
               
                  SK
               
               
                  Úradný vestník Európskej únie
               
               
                  C 117/3
               
            
         VYKONÁVACIE ROZHODNUTIE KOMISIE
         z 26. marca 2019
         o financovaní programu Lepšia odborná príprava pre bezpečnejšie potraviny a prijatí pracovného programu na rok 2019
         (2019/C 117/03)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (1), a najmä na jeho článok 110,
         so zreteľom na nariadenie Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (2), a najmä na jeho článok 36 ods. 1,
         keďže:
         
                     (1)
                  
                  
                     Nariadením Európskeho parlamentu a Rady (ES) č. 882/2004 (3), v ktorom sa stanovujú všeobecné pravidlá vykonávania úradných kontrol, sa Komisii umožňuje organizovať kurzy odbornej prípravy pre personál príslušných orgánov členských štátov zodpovedných za predmetné úradné kontroly, ktoré môžu byť otvorené aj pre účastníkov z tretích krajín, najmä z rozvojových krajín. Uvedené kurzy môžu konkrétne zahŕňať odbornú prípravu v oblasti krmivového a potravinového práva Európskej únie a predpisov o zdraví zvierat a dobrých životných podmienkach zvierat.
                  
               
                     (2)
                  
                  
                     Smernica Rady 2000/29/ES (4) predstavuje právny základ pre organizovanie kurzov odbornej prípravy v oblasti zdravia rastlín.
                  
               
                     (3)
                  
                  
                     V snahe dosiahnuť ciele stanovené v nariadení (ES) č. 882/2004 zriadila Komisia v roku 2006 program Lepšia odborná príprava pre bezpečnejšie potraviny (5). V oznámení Komisie z 20. septembra 2006 s názvom Lepšia odborná príprava pre bezpečnejšie potraviny sa vysvetľuje potreba lepšej odbornej prípravy v súvislosti s krmivami a potravinami, ako aj zdravím zvierat a rastlín a skúmajú sa možnosti budúcej organizácie činností odbornej prípravy.
                  
               
                     (4)
                  
                  
                     Nariadením (EÚ) č. 652/2014 sa zavádzajú ustanovenia o hospodárení s výdavkami zo všeobecného rozpočtu Európskej únie v oblastiach týkajúcich sa pravidiel bezpečnosti potravín a krmív, zdravia a dobrých životných podmienok zvierat a zdravia rastlín. V článku 31 uvedeného nariadenia sa stanovuje, že Únia môže financovať odbornú prípravu personálu príslušných orgánov zodpovedného za úradné kontroly s cieľom vypracovať harmonizovaný prístup k úradným kontrolám a ostatným úradným činnostiam na zabezpečenie vysokej úrovne ochrany zdravia ľudí, zvierat a rastlín.
                  
               
                     (5)
                  
                  
                     S cieľom zabezpečiť vykonávanie programu Lepšia odborná príprava pre bezpečnejšie potraviny treba prijať ročné rozhodnutie o financovaní, ktoré predstavuje ročný pracovný program odbornej prípravy v oblasti bezpečnosti potravín a krmív, zdravia zvierat, dobrých životných podmienok zvierat a zdravia rastlín na rok 2019. V článku 110 nariadenia (EÚ, Euratom) 2018/1046 (ďalej len „nariadenie o rozpočtových pravidlách“) sa stanovujú podrobné pravidlá týkajúce sa rozhodnutí o financovaní.
                  
               
                     (6)
                  
                  
                     Výkonná agentúra pre spotrebiteľov, zdravie, poľnohospodárstvo a potraviny (ďalej len „agentúra“), zriadená vykonávacím rozhodnutím Komisie 2013/770/EÚ (6), by mala byť poverená úlohami v oblasti riadenia a vykonávania programu, ktoré súvisia s opatreniami odbornej prípravy v oblasti bezpečnosti potravín vykonávanými podľa nariadenia (ES) č. 882/2004 a smernice 2000/29/ES.
                  
               
                     (7)
                  
                  
                     Je potrebné umožniť platbu úrokov z omeškania na základe článku 116 ods. 5 nariadenia o rozpočtových pravidlách.
                  
               
                     (8)
                  
                  
                     V záujme flexibilného vykonávania pracovného programu je vhodné umožniť zmeny, ktoré by sa nemali považovať za podstatné na účely článku 110 ods. 5 nariadenia o rozpočtových pravidlách.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               ROZHODLA TAKTO:
         
            Článok 1
            Pracovný program
            Ročné rozhodnutie o financovaní, ktoré predstavuje ročný pracovný program na vykonávanie programu Lepšia odborná príprava pre bezpečnejšie potraviny na rok 2019, ako sa uvádza v prílohe, sa prijíma.
         
         
            Článok 2
            Príspevok Únie
            Maximálna výška príspevku Únie na vykonávanie programu na rok 2019 sa stanovuje na 18 000 000 EUR a financuje sa z prostriedkov rozpočtového riadku 17.04.03 všeobecného rozpočtu Európskej únie.
            Rozpočtové prostriedky stanovené v prvom odseku sa môžu použiť aj na úhradu úrokov z omeškania.
         
         
            Článok 3
            Doložka flexibility
            Kumulované zmeny rozpočtových prostriedkov pridelených na osobitné akcie neprekračujúce 20 % maximálnej výšky príspevku Únie stanovenej v článku 2 prvom odseku tohto rozhodnutia sa nepovažujú za podstatné na účely článku 110 ods. 5 nariadenia o rozpočtových pravidlách, ak tieto zmeny významne neovplyvňujú povahu akcií a cieľ pracovného programu. Zvýšenie maximálneho príspevku Únie stanoveného v článku 2 ods. 1 tohto rozhodnutia neprekročí 20 %.
            Zodpovedný povoľujúci úradník môže uplatniť zmeny uvedené v prvom odseku. Takéto zmeny sa uplatňujú v súlade so zásadou správneho finančného riadenia a zásadou proporcionality.
         
         
            V Bruseli 26. marca 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. EÚ L 193, 30.7.2018, s. 1.
         
            (2)  Ú. v. EÚ L 189, 27.6.2014, s. 1.
         
            (3)  Nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (Ú. v. EÚ L 165, 30.4.2004, s. 1).
         
            (4)  Smernica Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. ES L 169, 10.7.2000, s. 1).
         
            (5)  Oznámenie Komisie Rade a Európskemu parlamentu – Lepšia odborná príprava pre bezpečnejšie potraviny, KOM(2006) 519 v konečnom znení z 20.9.2006.
         
            (6)  Vykonávacie rozhodnutie Komisie 2013/770/EÚ zo 17. decembra 2013, ktorým sa zriaďuje Výkonná agentúra pre spotrebiteľov, zdravie a potraviny a zrušuje rozhodnutie 2004/858/ES (Ú. v. EÚ L 341, 18.12.2013, s. 69).
      
      
         
            PRÍLOHA
            1.   Úvod
            
            Na základe cieľov uvedených v nariadení (ES) č. 882/2004 a smernici 2000/29/ES obsahuje tento pracovný program akcie, ktoré sa majú financovať, a toto rozdelenie rozpočtu na rok 2019:
            
                        
                                    1.1.
                                 
                                 
                                    Verejné obstarávanie (vykonávané v rámci priameho hospodárenia): externé zmluvy na realizáciu programu odbornej prípravy a iné vzdelávacie nástroje
                                 
                              
                     
                        18 000 000  EUR
                     
                  
                        SPOLU
                     
                     
                        18 000 000  EUR
                     
                  2.   Verejné obstarávanie
            
            Celkové rozpočtové prostriedky vyhradené na verejné zákazky v roku 2019 dosahujú výšku 18 000 000 EUR.
            PRÁVNY ZÁKLAD
            
                        Článok 51 nariadenia (ES) č. 882/2004
                        Článok 2 ods. 1 písm. i) smernice 2000/29/ES
                        Článok 31 a článok 36 ods. 1 nariadenia (EÚ) č. 652/2014
                     
                  ROZPOČTOVÝ RIADOK
            
                        Rozpočtový riadok: 17 04 03
                     
                  VŠEOBECNÝ OPIS PLÁNOVANÝCH ZÁKAZIEK
            
                        V prípade každej z uvedených technických otázok sa podpíše jedna alebo viac priamych alebo osobitných zmlúv o poskytnutí služby. Odhaduje sa, že sa podpíše približne 20 priamych alebo osobitných zmlúv o poskytnutí služby. Dodávatelia sú zodpovední za organizáciu všetkých aspektov procesu odbornej prípravy vrátane výberu vhodných tútorov, vypracovania programu odbornej prípravy a všetkých technických materiálov, organizácie návštev v teréne, ak je to potrebné, prenájmu vzdelávacích zariadení a organizácie všetkých logistických aspektov súvisiacich s účastníkmi (cestovné, ubytovanie, strava).
                     
                  PREDMET PLÁNOVANÝCH ZÁKAZIEK
            V roku 2019 sa akcie v oblasti odbornej prípravy budú týkať týchto tém:
            
                        Činnosti
                     
                     
                        Suma v EUR
                     
                  
                        Pripravenosť na choroby zvierat
                     
                     
                        1 140 000 
                     
                  
                        Pravidlá pre dobré životné podmienky zvierat
                     
                     
                        890 000 
                     
                  
                        Antimikrobiálna rezistencia
                     
                     
                        1 115 000 
                     
                  
                        Hygiena potravín a flexibilita
                     
                     
                        1 055 000 
                     
                  
                        Informácie o potravinách a ich zložení
                     
                     
                        850 000 
                     
                  
                        HACCP (analýza nebezpečenstva a kritické kontrolné body)
                     
                     
                        1 600 000 
                     
                  
                        Mikrobiologické kritériá a zoonózy
                     
                     
                        930 000 
                     
                  
                        Potravinové podvody a elektronický obchod
                     
                     
                        910 000 
                     
                  
                        Pripravenosť na výskyt ohniska choroby pochádzajúceho z potravy a jeho riadenie
                     
                     
                        730 000 
                     
                  
                        Pravidlá EÚ v oblasti sanitárnych a rastlinolekárskych opatrení
                     
                     
                        2 460 000 
                     
                  
                        Hodnotenie určitých účinných látok v rámci nariadení o biocídnych výrobkoch a prípravkoch na ochranu rastlín
                     
                     
                        530 000 
                     
                  
                        Požiadavky na hygienu mäsa a jej kontroly
                     
                     
                        1 040 000 
                     
                  
                        Nový režim rastlinolekárskej starostlivosti
                     
                     
                        1 290 000 
                     
                  
                        Pripravenosť a krízové riadenie v prípade zvierat, potravín a rastlín
                     
                     
                        760 000 
                     
                  
                        Posilnenie predkladania súhrnných správ Únie
                     
                     
                        750 000 
                     
                  
                        Akadémia BTSF (Lepšia odborná príprava pre bezpečnejšie potraviny – Better Training for Safer Food), online učenie sa a online výučba
                     
                     
                        1 350 000 
                     
                  
                        Pohotovostná odborná príprava v oblasti zdravia zvierat a dobrých životných podmienok zvierat, zdravia rastlín a bezpečnosti potravín, konferencie, krízové cvičenia a nástroje vzdelávania a šírenia informácií
                     
                     
                        600 000 
                     
                  
                        
                           SPOLU
                        
                     
                     
                        
                           18 000 000 
                        
                     
                  SLEDOVANÉ OPERAČNÉ CIELE
            
                        Sledovanými operačnými cieľmi sú rozvoj, organizácia a riadenie programov odbornej prípravy v určených oblastiach s cieľom zabezpečiť vysokú úroveň spôsobilosti personálu vykonávajúceho kontroly, jednotnejšie, objektívnejšie a efektívnejšie úradné kontroly v celej Únii a prispieť k jednotnejším postupom kontroly medzi krajinami EÚ a partnermi z krajín mimo EÚ.
                     
                  OČAKÁVANÉ VÝSLEDKY
            
                        Komisia očakáva tieto výsledky:
                        
                                    a)
                                 
                                 
                                    zlepšenie informovanosti a znalostí personálu vykonávajúceho kontroly v určených oblastiach odbornej prípravy;
                                 
                              
                                    b)
                                 
                                 
                                    zabezpečenie spoločného chápania platných predpisov Únie a nástrojov súvisiacich s úradnými kontrolami v jednotlivých oblastiach odbornej prípravy;
                                 
                              
                                    c)
                                 
                                 
                                    šírenie najlepších postupov úradných kontrol v určených oblastiach odbornej prípravy;
                                 
                              
                                    d)
                                 
                                 
                                    podpora výmeny skúseností s cieľom zvýšiť úroveň odborných znalostí a zlepšenie harmonizácie v prístupe k úradným kontrolám v určených oblastiach odbornej prípravy;
                                 
                              
                                    e)
                                 
                                 
                                    zlepšenie pripravenosti a riadiacich kapacít oficiálnych orgánov v prípade krízy týkajúcej sa zvierat, potravín a rastlín.
                                 
                              
                  VYKONÁVANIE
            
                        Sumu 18 000 000  EUR [financovanie opatrení v oblasti bezpečnosti potravín podľa nariadenia (ES) č. 882/2004 a smernice 2000/29/ES] bude spravovať a využívať Výkonná agentúra pre spotrebiteľov, zdravie, poľnohospodárstvo a potraviny (vykonávacie rozhodnutie 2013/770/EÚ).
                     
                  ORIENTAČNÝ ČASOVÝ RÁMEC NA ZAČATIE POSTUPU VEREJNÉHO OBSTARÁVANIA
            
                        Približne 2. – 3. štvrťrok 2019.
                     
                  ORIENTAČNÁ SUMA VÝZVY NA PREDKLADANIE PONÚK
            
                        18 000 000  EUR